L'Ajuntament de Sagunt contracta 10 persones dins dels programes d'iniciativa social EMPUJU i ECOVID 2021
20 de desembre 2021

![](/media/f4kjfrc5/c1-y-mini-recepcion.jpg?width=850&height=566.9886363636364)

L'Ajuntament de Sagunt, a través del seu departament de Promoció Econòmica, ha rebut una subvenció del Servei Valencià d'Ocupació i Formació (LABORA) per a la contractació de nou persones desocupades dins del Programa EMPUJU per a menors de 30 anys i una persona dins del programa ECOVID per a majors de 30 anys, que comencen a treballar hui en l'administració municipal durant un any. Este programa està cofinançat per la Unió Europea a través del Fons Social Europeu.

Els programes estan emmarcats en els fons estructurals eix REACT-UE com a resposta de la Unió Europea a la pandèmia. En este sentit, amb les actuacions del programa EMPUJU es pretén incrementar l'ocupabilitat de les persones jóvens a través de la pràctica professional, al mateix temps que es dota les entitats locals de mitjans humans addicionals que els permeta realitzar actuacions específiques en l'àmbit de les seues competències, proporcionant-los una major capacitat de resposta davant la conjuntura derivada de la Covid 19 en el seu territori.

D'altra banda, el programa ECOVID s'enquadra en el programa Avalem experiència Plus amb l'objectiu de fomentar i sostindre la contractació de col·lectius desocupats majors de 30 anys per a proporcionar-los treball, experiència i sostindre l'activitat econòmica.

La regidora de Promoció Econòmica i Indústria, María José Carrera, en l'acte de benvinguda que ha tingut lloc este matí en el Consistori, ha assenyalat que «**per a nosaltres, com a departament, és important oferir oportunitats d'ocupació a les persones, però també volem ser una administració pròxima i que coneguen l'acompliment de les funcions que realitzen els diferents departaments**». A la recepció també han assistit els regidors dels departaments als quals han assignat els nous empleats i empleades de l'Ajuntament amb l'objectiu de conéixer-los, explicar-los el funcionament de les diferents àrees i acompanyar-los als seus nous llocs de treball.

La subvenció concedida entre tots dos programes EMPUJU i ECOVID ascendix a 301.484,16 €. Els perfils seleccionats han sigut persones amb formació en treball social, comunicació audiovisual, psicologia, informàtica, dret, arquitectura, economista/ADE, prevenció de riscos laborals i conserge.

L'alcalde de Sagunt, Darío Moreno, ha indicat que estos programes pretenen «**donar oportunitats d'ocupació, perquè diferents persones aconseguisquen ampliar el seu currículum pensant en diferents grups d'edat, i també d'altra banda, l'Ajuntament sempre té necessitats de personal perquè tenim molta faena en diferents àmbits, i per això es va decidir per part de l'Ajuntament participar en estos programes. Podreu fer una funció que per a nosaltres és molt valuosa i heu de valorar això com una oportunitat de servei públic, independentment de la funció específica. És una experiència que després es valora en les empreses, el tindre coneixement sobre com funciona una institució com esta, i és per això que és una gran oportunitat**».

L'import de la subvenció es destinarà al finançament d'una part dels costos salarials i la cotització a la Seguretat Social de les persones contractades, i l'Ajuntament aportarà la part proporcional que no es cobrisca amb la subvenció.

 **![](/media/j4aptj2l/c2-recepcion.jpg?width=850&height=566.9886363636364)**

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-contracta-10-persones-dins-dels-programes-d-iniciativa-social-empuju-i-ecovid-2021/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-contracta-10-persones-dins-dels-programes-d-iniciativa-social-empuju-i-ecovid-2021/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-contracta-10-persones-dins-dels-programes-d-iniciativa-social-empuju-i-ecovid-2021/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-contracta-10-persones-dins-dels-programes-d-iniciativa-social-empuju-i-ecovid-2021/)